Jizzax shahrida Hamid Olimjon va Zulfiya nomidagi ona tili va adabiyoti fanini chuqurlashtirib o‘qitishga ixtisoslashtirilgan maktab-internatini tashkil etish to‘g‘risida

O‘zbek xalqining atoqli farzandlari — vatanparvar shoir, dramaturg va publitsist, jamoat arbobi Hamid Olimjon hamda XX asr o‘zbek she’riyatida o‘z so‘zi va o‘rniga ega bo‘lgan xalqimizning sevimli shoirasi, chin ma’nodagi sadoqat ramzi Zulfiya ijodini keng tartib qilish, ularning izdoshlarini kashf etish va iste’dodlarini namoyon qilishlariga shart-sharoit yaratish maqsadida Vazirlar Mahkamasi qaror qiladi:
 1. Jizzax viloyati hokimligi va O‘zbekiston Respublikasi Xalq ta’limi vazirligining Jizzax shahrida Hamid Olimjon va Zulfiya nomidagi ona tili va adabiyoti fanini chuqurlashtirib o‘qitishga ixtisoslashtirilgan maktab-internatini (keyingi o‘rinlarda maktab-internat deb ataladi) tashkil etish to‘g‘risidagi taklifiga rozilik berilsin.
 2. Belgilab qo‘yilsinki, 2017-2018 o‘quv yilida maktab-internatning 5-6-7-8-sinflariga hamda 2018-2019 o‘quv yilidan boshlab 5-sinfiga 30 nafardan o‘quvchilar qabul qilinadi.
 O‘zbekiston Respublikasi Xalq ta’limi vazirligiga maktab-internatning moddiy-texnika bazasi, pedagog kadrlarning salohiyati hamda ehtiyojidan kelib chiqqan holda keyingi yillarda o‘quvchilarni qabul qilish kvotalariga o‘zgartirishlar kiritish huquqi berilsin.
 3. Jizzax viloyati hokimligi, O‘zbekiston Respublikasi Davlat arxitektura va qurilish qo‘mitasi va Xalq ta’limi vazirligi bilan birgalikda:
 Jizzax shahri Sharof Rashidov shoh ko‘chasi 1-uyda yangidan qurilayotgan 540 o‘rinli Jizzax viloyati xalq ta’limi xodimlarini qayta tayyorlash va ularning malakasini oshirish instituti (keyingi o‘rinlarda malaka oshirish instituti deb ataladi) binosini maktab-internatga;
 Jizzax shahri Islom Karimov ko‘chasi 6-uyda joylashgan Sharof Rashidov tumani hokimligining sobiq binosini malaka oshirish institutiga operativ boshqaruv huquqi bilan bepul berilishini ta’minlasin.
 4. Jizzax viloyati hokimligi O‘zbekiston Respublikasi Moliya vazirligi, Iqtisodiyot vazirligi, Xalq ta’limi vazirligi, Davlat arxitektura va qurilish qo‘mitasi bilan birgalikda:
 maktab internat binosida amalga oshiriladigan ish hajmini aniqlash hamda 150 o‘rinli o‘quv binosi, 100 o‘rinli yotoqxona va 75 o‘rinli oshxonaga moslashtirish;
 Sharof Rashidov tumani hokimligining sobiq binosini 720 o‘rinli malaka oshirish institutiga moslashtirish va malaka oshirish institutiga biriktirilgan mavjud 150 o‘rinli yotoqxona binosini mukammal ta’mirlash bo‘yicha loyiha-smeta hujjatlarini ishlab chiqish;
 2017-yil 1-sentabrga qadar maktab-internat, 2018-yil 1-avgustga qadar malaka oshirish instituti binolarini foydalanishga topshirish choralarini ko‘rsin.
 5. Jizzax viloyati hokimligi va O‘zbekiston Respublikasi Xalq ta’limi vazirligining maktab-internat va malaka oshirish instituti binolarida qurilish-ta’mirlash ishlarini amalga oshirish bo‘yicha;
 buyurtmachi etib Jizzax viloyati hokimligi huzuridagi “Yagona buyurtmachi xizmati” injiniring kompaniyasini;
 bosh loyihachi tashkilot etib “Jizzax bunyodkor loyiha” mas’uliyati cheklangan jamiyatni;
 bosh pudrat tashkiloti etib “Diamond” ko‘p tarmoqli xususiy firmasini belgilash to‘g‘risidagi taklifi ma’qullansin.
 6. Belgilab qo‘yilsinki;
 maktab-internat binolarida bajariladigan qurilish-ta’mirlash va jihozlash ishlari O‘zbekiston Respublikasi Moliya vazirligi huzuridagi budjetdan tashqari Ta’lim va tibbiyot muassasalari moddiy-texnika bazasini rivojlantirish jamg‘armasi mablag‘lari hisobiga;
 malaka oshirish instituti binolarida bajariladigan qurilish-ta’mirlash ishlari O‘zbekiston Respublikasi Davlat budjetining 2018-yilgi Investitsiya dasturi mablag‘lari hisobiga amalga oshiriladi.
 7. O‘zbekiston Respublikasi Davlat arxitektura va qurilish qo‘mitasi ishlab chiqilgan loyiha-smeta hujjatlarini davlat ekspertizasidan o‘tkazsin va qurilish-ta’mirlash ishlarining sifatli bajarilishi ustidan davlat arxitektura-qurilish nazoratini tizimli ravishda amalga oshirsin.
 8. O‘zbekiston Respublikasi Xalq ta’limi vazirligi Moliya vazirligi bilan birgalikda 2017-2018 o‘quv yilidan boshlab maktab-internatning moddiy-texnika bazasini mustahkamlash maqsadida o‘quv-laboratoriya jihozlari, kompyuter texnikalari, o‘quv-metodik majmualar, o‘qituvchilar uchun metodik qo‘llanmalar hamda badiiy adabiyotlar bilan ta’minlash choralarini ko‘rsin.
 9. O‘zbekiston Respublikasi Xalq ta’limi vazirligi Vazirlar Mahkamasi huzuridagi Davlat test markazi bilan birgalikda 2017-2018 o‘quv yilidan boshlab maktab-internatga iqtidorli o‘quvchilarni saralab olish maqsadida ona tili va chet tili fanlaridan test sinovi hamda psixologik-pedagogik diagnostika o‘tkazsin.
 10. O‘zbekiston Respublikasi Moliya vazirligi Davlat budjeti parametrlarida “Ta’lim” sohasiga ajratilgan mablag‘lar doirasida 2017-2018 o‘quv yilidan boshlab maktab-internatning ta’minoti uchun zarur mablag‘larni nazarda tutsin.
 11. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari — “O‘zbekiston temir yo‘llari” AJ boshqaruvi raisi A.J. Ramatov va Jizzax viloyatining hokimi U.Y. Uzakov zimmalariga yuklatilsin.